Ανακοίνωση της Επιτροπής στα κράτη μέλη (95/C 156/05)

(Κείμενο που παρουσιάζει ενδιαφέρον για τον ΕΟΧ)

Συμπλήρωμα στην ανακοίνωση αριθ. SG(91) D/4577 της 4ης Μαρτίου 1991 προς τα κράτη μέλη σχετικά με τους τρόπους κοινοποίησης ενισχύσεων και τις αναλυτικές διαδικασίες όσον αφορά τις ενισχύσεις που ισχύουν κατά παράβαση των διαδικαστικών κανόνων του άρθρου 93 παράγραφος 3 της συνθήκης ΕΟΚ.

«Η Επιτροπή, στην ανακοίνωσή της του 1991 που αναφέρεται στο θέμα, είχε για μία ακόμη φορά επιστήσει την προσοχή των κρατών μελών στον προβληματισμό της σχετικά με τις πολυάριθμες ενισχύσεις που χορηγήθηκαν κατά παράβαση των διατάξεων του άρθρου 93, δηλαδή τις ενισχύσεις που χορηγήθηκαν χωρίς προηγούμενη έγκριση της Επιτροπής.

Βασιζόμενη στη νομολογία του Δικαστηρίου (1), είχε πληροφορήσει τα κράτη μέλη ότι, στην περίπτωση ενισχύσεως χορηγηθείσης παρανόμως, διατηρεί το δικαίωμα να λαμβάνει προσωρινή απόφαση με την οποία διατάσσει το κράτος μέλος να αναστείλει αμέσως την εν λόγω ενίσχυση.

Πράγματι, έστω και αν το Δικαστήριο δεν αναγνώρισε στην Επιτροπή τη δυνατότητα να κηρύσσει μια ενίσχυση ασυμβίβαστη απλά και μόνο λόγω του παράνομου χαρακτήρα της, πάντως θεώρησε ότι μπορούν να ληφθούν μέτρα για να αποτραπεί κάθε παραβίαση των κανόνων του άρθρου 93 παράγραφος 3 της συνθήκης.

Πάντως, η Επιτροπή θεωρεί ότι η διαταγή αναστολής μιας καταβληθείσας παρανόμως ενίσχυσης μπορεί να αποδειχθεί ανεπαρκής σε ορισμένες περιπτώσεις και δεν επιτρέπει να αποτραπούν όλες οι παραβιάσεις των διαδικαστικών κανόνων, ειδικότερα όταν η εν λόγω ενίσχυση έχει ήδη καταβληθεί στο σύνολό της ή κατά μέρος.

Κατά συνέπεια, η Επιτροπή, βασιζόμενη στην προαναφερθείσα νομολογία διατηρεί το δικαίωμα, αφού δώσει τη δυνατότητα στο ενδιαφερόμενο κράτος μέλος να παράσχει εξηγήσεις ως προς το θέμα και να αντιμετωπίσει εναλλακτικά την παροχή ενίσχυσης για τη διάσωση όπως καθορίζεται στις σχετικές κοινοτικές κατευθυντήριες γραμμές, να λάβει προσωρινή απόφαση με την οποία δίδει εντολή στο κράτος μέλος να ανακτήσει την ενίσχυση ή μέρος της ενίσχυσης που καταβλήθηκε κατά παράβαση των διαδικαστικών κανόνων. Η εν λόγω ανάκτηση πρέπει να πραγματοποιηθεί σύμφωνα με τις διατάξεις του εθνικού δικαίου και να είναι προσαυξημένη με τους τόκους υπερημερίας επί του προς ανάκτηση ποσού, οι οποίοι αρχίζουν να τρέχουν από την ημερομηνία χορήγησης της παράνομης ενίσχυσης. Οι τόκοι αυτοί πρέπει, όπως και στην περίπτωση παρανόμως καταβληθεισών και ασυμβίβαστων ενισχύσεων να υπολογίζονται βάσει του εμπορικού επιτοκίου, όπως ορίζεται στην ανακοίνωση της 22ας Φεβρουαρίου 1995.

Όπως είχε διευκρινίσει στην ανακοίνωσή της του 1991, στην περίπτωση που το κράτος μέλος δεν συμμορφωθεί προς την εν λόγω απόφαση, η Επιτροπή μπορεί να προσφύγει αμέσως στο Δικαστήριο, σύμφωνα με διαδικασία παρεμφερή με αυτήν του άρθρου 93 παράγραφος 2 δεύτερο εδάφιο, καταφεύγοντας στη διαδικασία λήψεως ασφαλιστικών μέτρων.

Όπως και προγενέστερα, η Επιτροπή προτίθεται να κάνει χρήση της εν λόγω εξουσίας σε όλες τις περιπτώσεις που θα κριθεί απαραίτητο, ώστε να διαφυλαχθεί η πρακτική αποτελεσματικότητα του άρθρου 93 της συνθήκης EK».

(1) Υποθέσεις C-301/87 (Boussac) και C-142/87 (Tubemeuse), αντίστοιχα της 14. 2. 1990 και της 21. 3. 1990, Συλλογή 1990, σ. Ι-307 και Ι-959.